b"\n_START_ARTICLE_\nMassimo d'Alema\n_START_SECTION_\nBiografija\n_START_PARAGRAPH_\nMassimas D\xe2\x80\x99Alema gim\xc4\x97 Romoje. Jo t\xc4\x97vas Giusepper D\xe2\x80\x99Alema buvo komunist\xc5\xb3 politikas. Massimas yra ved\xc4\x99s Linda Giuva \xe2\x80\x93 Sienos universiteto profesor\xc4\x99. Kartu jie turi du vaikus._NEWLINE_1967 m. baig\xc4\x97 klasikin\xc4\x99 vidurin\xc4\x99 mokykl\xc4\x85 Romoje, Pizos universitet\xc4\x85 ir 1982 m. \xc5\xbeurnalistikos kursus. Bendradarbiavo laikra\xc5\xa1\xc4\x8diuose \xe2\x80\x9eCitt\xc3\xa1 futura\xe2\x80\x9c (Ateitis), \xe2\x80\x9eRinascita\xe2\x80\x9c (Atgimimas), 1986\xe2\x80\x931989 m. laikra\xc5\xa1\xc4\x8dio \xe2\x80\x9el'Unit\xc3\xa1\xe2\x80\x9c (Vienyb\xc4\x97) redaktorius. \xc5\xa0is dienra\xc5\xa1tis tuo metu buvo oficialus Italijos komunist\xc5\xb3 partijos dienra\xc5\xa1tis, o nuo to laiko tapo Kairi\xc5\xb3j\xc5\xb3 demokrat\xc5\xb3 laikra\xc5\xa1\xc4\x8diu._NEWLINE_1963 m. Italijos komunist\xc5\xb3 partijos (PCI) jaunimo federacijos narys, 1975\xe2\x80\x931980 m. federacijos nacionalinis sekretorius. Nuo 1979 m. PCI CK narys, 1983 m. direkcijos narys, 1986\xe2\x80\x931991 m. PCI Nacionalinio sekretoriato narys. 1981\xe2\x80\x931986 m. PCI regioninis sekretorius Apulijoje._NEWLINE_1989 m. Italijos kairi\xc5\xb3j\xc5\xb3 demokrat\xc5\xb3 partijos (DS) steig\xc4\x97jas, nuo 1990 m. partijos politinis koordinatorius, 1994\xe2\x80\x931999 m. DS nacionalinis sekretorius._NEWLINE_1970\xe2\x80\x931976 m. Pizos miesto tarybos narys, 1985\xe2\x80\x931987 Apulijos regiono tarybos narys. 1987 m. Italijos parlamento Deputat\xc5\xb3 r\xc5\xabm\xc5\xb3 narys, 1987\xe2\x80\x932004 m. parlamentin\xc4\x97s grup\xc4\x97s pirmininkas, 1992\xe2\x80\x931994 m. DS frakcijos pirmininkas. 1996\xe2\x80\x931998 m. parlamento institucin\xc4\x97s reformos komisijos pirmininkas, 1998\xe2\x80\x932000 Italijos Ministras pirmininkas. 2000\xe2\x80\x932004 m. Italoeuropinio kult\xc5\xabros politikos fondo pirmininkas._NEWLINE_Nuo 1996 m. Socialist\xc5\xb3 Internacionalo pirmininko pavaduotojas._NEWLINE_D\xe2\x80\x99Alema vadovavimo metu 1999 m. Italija prisijung\xc4\x97 prie NATO karini\xc5\xb3 veiksm\xc5\xb3 tuometin\xc4\x97je Jugoslavijoje. Karinius veiksmus smarkiai palaik\xc4\x97 Silvio Berlusconi ir centro de\xc5\xa1in\xc4\x97s opozicija, ta\xc4\x8diau tam labai prie\xc5\xa1inosi kairieji._NEWLINE_Nuo 2004 m. buvo Europos Parlamento narys, \xc5\xbdvejybos komiteto ir U\xc5\xbesienio reikal\xc5\xb3 komiteto narys. Alyvos \xc5\xa1akel\xc4\x97s koalicijos lyderis._NEWLINE_Po 2006 m. R. Prodi pergal\xc4\x97s rinkimuose, Massimo buvo pasi\xc5\xablyta dalyvauti \xc5\xa1alies prezidento rinkimuose, ta\xc4\x8diau politikas atsisak\xc4\x97 juose dalyvauti ir par\xc4\x97m\xc4\x97 centro kair\xc4\x97s kandidat\xc4\x85 Giorgio Napolitano, kuris ir tapo \xc5\xa1alies prezidentu._NEWLINE_I\xc5\xa1 karto po rinkim\xc5\xb3 R. Prodi vyriausyb\xc4\x97s D\xe2\x80\x99Alema buvo paskirtas u\xc5\xbesienio reikal\xc5\xb3 ministru. Ta\xc4\x8diau Prodi vyriausybei i\xc5\xa1irus 2008 m., o \xc4\xaf politik\xc4\x85 sugr\xc4\xaf\xc5\xbeus S. Berlusconi, D\xe2\x80\x99Alema tapo naujai sukurtos Italijos demokrat\xc5\xb3 partijos nariu \xc5\xa1alies parlamente._NEWLINE_D\xe2\x80\x99Alema yra daugelio straipsni\xc5\xb3 ir politologijos studij\xc5\xb3 autorius. Pranc\xc5\xabzijos garb\xc4\x97s legiono ordino kavalierius."